Kanne 5.2.2021 – Sánchez-Gavito León v. neuvosto ja komissio
(asia T-100/21)
Oikeudenkäyntikieli: englanti
Asianosaiset
Kantaja: Maria del Carmen Sánchez-Gavito León (Reston, Virginia, Yhdysvallat) (edustaja: asianajaja M. Veissiere)
Vastaajat: Euroopan unionin neuvosto ja Euroopan komissio
Vaatimukset
Kantaja vaatii unionin yleistä tuomioistuinta
toteamaan vastaajien laiminlyönnin lainvastaiseksi
velvoittamaan Euroopan unionin, jota vastaajat edustavat, puuvilla-alan kansainvälisen neuvoa-antavan komitean (ICAC) jäsenenä ryhtymään toimiin ICAC:n toimitusjohtajaa vastaan väärinkäytöksen vuoksi;
määräämään Europan unionin rahoituksen ICAC:lle välittömästi keskeytettäväksi siihen asti, kunnes ICAC kunnioittaa ihmisoikeuksia sellaisina kuin ne on suojattu perussopimuksilla
velvoittamaan Euroopan unionin, jota komissio ja neuvosto edustavat, maksamaan kantajalle 300 000 euroa korvauksena henkisestä kärsimyksestä
velvoittamaan Euroopan unionin, jota komissio ja neuvosto edustavat, maksamaan kantajalle korvauksena työpaikan ja mahdollisuuden menettämisestä sekä hänen uralleen aiheutuneesta vahingosta US$103,542,92 (päivän valuuttakurssilla euromääräisiksi muutettuina), mikä vastaa kantajan puolentoista vuoden palkkaa hänen viimeisimmän ICAC:ltä saadun palkkakuitin perusteella (US$69_055.28)
velvoittamaan Euroopan unionin, jotka komissio ja neuvosto edustavat, maksamaan kantajalle korvauksena aineellisesta vahingosta US$19_368.13 (päivän valuuttakurssilla euromääräisiksi muutettuina) lakisääteisine korkoineen (kesäkuusta 2019 alkaen)
velvoittamaan Euroopan unionin korvaamaan oikeudenkäyntikulut, joihin kuuluvat muun muassa asianajajien palkkiolaskut.
Oikeudelliset perusteet ja pääasialliset perustelut
Kanteensa tueksi kantaja vetoaa kolmeen kanneperusteeseen.
Ensimmäinen kanneperuste, joka perustuu komission ja neuvoston laiminlyöntiin, josta on aiheutunut merkittävää aineetonta ja aineellista vahinkoa kantajalle, jolta on evätty oikeussuoja, ja jolla on loukattu kantajan oikeutta ihmisarvoon ja turvallisiin työoloihin.
Toinen kanneperuste, joka perustuu vastaajien velvollisuuteen toimia perussopimusten ja erityisesti SEUT 207 artiklan mukaisesti; Euroopan unioni liittyi ICAC:hen kyseisen artiklan perusteella ja sen mukaan yhteistä kauppapolitiikkaa harjoitetaan unionin ulkoista toimintaa koskevien periaatteiden ja tavoitteiden mukaisesti. Komission on noudatettava SEUT 314 ja SEUT 317 artiklan mukaisia velvollisuuksia ja sen on toimittava SEUT 3 artiklan ja unionin perusoikeuskirjan mukaisten etujen, arvojen ja periaatteiden mukaisesti
Kolmas kanneperuste, joka perustuu siihen, että laiminlyönnillään komissio ja neuvosto ovat loukanneet kantajan perusoikeuksia kuten oikeutta oikeussuojaan ja oikeutta turvallisiin työoloihin.
____________